உலகில் பொருளாதாரரீதியாக நான்காவது இடத்தில் திகழ்ந்துவருகின்ற ஜேர்மனி “Energiewende”என்று அழைக்கப்படுகின்ற ஒரு சகாப்த மாற்றத்தை தற்போது முன்னின்று நடைமுறைப்படுத்தி வருகின்றது. தனது நாட்டின் எரிசக்தி உற்பத்தி மூலங்களை நிலைபேண் தகைமை கொண்ட வகையில் மாற்றத்திற்கு உட்படுத்துவதே இந்த முன்னெடுப்பின் மூல நோக்கமாகும். அணுசக்தி மின்வலு, நிலக்கரி, வாயு மற்றும் ஏனைய அனைத்து படிம எரிபொருட்களும் படிப்படியாக புதுப்பிக்கத்தக்க எரிபொருள் மூலங்களால் பிரதியீடு செய்யப்படவுள்ளன. அந்த முயற்சியில் ஜேர்மனி தொடர்ந்தும் சிறப்பாகப் பயணித்து வருகின்றது. 2000 ஆம் ஆண்டில் அந்நாட்டின் மொத்த மின்சாரப் பாவனையில் புதுப்பிக்கத்தக்க எரிசக்தியின் பங்கு வெறும் 6.2 வீதமாக மட்டுமே காணப்பட்ட நிலையில், 2016 ஆம் ஆண்டில் அது 41.7 வீதம் என்ற பாரிய இலக்கினை எட்டியுள்ளது.